አልሻባብ ለሶማሊያ ስጋት መሆኑ እጅግ እየቀነሰ ነው – አምባሳደር አብዲሰላም
 አሸባሪው የአልሻባብ ቡድን ለሶማሊያ ሰላም ስጋት መሆኑ እጅግ እየቀነሰ መምጣቱን በኢትዮጵያ የሶማሊያ አምባሳደር አብዲሰላም ሙሐመድ ገለጹ።አምበሳደሩ ከዋኢማ ጋር ባደረጉት ቃለ ምልልስ እንዳሉት አልሸባብ በአሚሶምና ሶማሊያ መከላከያ ሰራዊት በደረሰበት የጋራ ጥቃትና በአመራሩ ውስጥ በተፈጠረ ልዩነት ምክንያት ለቀጠናውም ሆነ ለሶማሊያ መሰረታዊ ስጋት መሆኑ አብቅቶለታል።ይህ ሲባል አልሸባብ አለቀለት ማለት አይደለም ያሉት አምባሳደሩ የሽብር ቡድኑ ጠቅሎ ከአካበቢውና ከአገሪቱ እንዲወጣና እንዲከስም አሁንም ቀጣይነት ያለው የተባበረ ክንድ ያስፈልጋል ብለዋል። አልሸባብ እንደ ወታደራዊና ፖለቲካዊ ድርጅት መሆኑ ቀርቶ ተራ አሸባሪ ቡድን ሆኗል ያሉት አምባሳደሩ በሶማሊያ ውስጥ በአሁኑ ጊዜ የሚቆጣጠረው ቀጠና እንደሌለ አብራርተዋ።ህዝብን በማሸበርና ፈንጂ በማፈንዳት በሶማልያ ውስጥ ትቶት ያለፈውን የጦርነት ጠባሳና የስነ ልቦና ችግር በየደረጃው ለመቅረፍና አሸባሪ ቡድኑን ከህዝብ ለመነጠል በአገር አቀፍ ደረጃ ያላሳለሰ ጥረት እየተካሄደ መሆኑን ተናግረዋል።እንደ አምባሳደሩ ገለጻ ለ25 ዓመታት በጦርነት ውስጥ የነበረችውን ሶማሊያን ሙሉ ለሙሉ በስነ ልቦና እንዲሁም በመሰረተ ልማት አውታሮች መልሶ ለመጠገንና ሌሎች ፖለቲካዊ ስራዎችን ለማከናወን አሁንም የዓለም ዓቀፉ ማህበረሰብና የሶማሊያውያን ዲያስፖራ ድጋፍና ክትትል ወሳኝ ነው።ሶማሊያ ጠንካራና አሰሪ የሆነ የፌደራል ስርዓት በመገንባት ላይ ናት ያሉት አምባሳደር አብዲሰላም የሶማሊያ የደህንነትና የመከላከያ ኃይሎች ሰላምንና ጸጥታን በማስጠበቅ ረገድ ኃላፊነታቸውን በብቃት እየተወጡ መሆናቸውን ተናግረዋል።የህዝብ አስተዳደርና ሌሎች መንግስታዊ አካላት ከአሸባሪው አልሻባብ ሙሉ በሙሉ ነጻ በወጡ አካባቢዎች በአግባቡና በተደራጀ ሁኔታ ህዝባዊ አገልግሎት እየሰጡ መሆናቸውንም አምባሳደሩ ተናግረዋ።የሶማሊያና የኢትዮጵያን ሁለትዮሽ ግንኙነት በተመለከተ አምባሳደሩ ሲናገሩ ሁለቱ አገራት ከ11 በላይ የሰላምና ጸጠታ፣የልማት፣ኢንቨስትመንት፣ሲቪል አቨይሽን፣ ትምህርትና ሌሎች ስምምነቶችን በጋራ ለመስራት መፈራረማቸውን አምባሳደሩ ተናግረዋል።ኢትዮጵያ በዚህ አመት ብቻ ለ150 የሶማሊያ ተማሪዎች የትምህርት እድል መስጠትዋ ለኛ ያላት ልባዊ ድጋፍ አንዱ ምሳሌ ነው ሲሉ አምባሳደሩ አስረድተዋል።“ኢትዮጵያውን ወንድሞቻችን በደማቸው እኛን የሰላም አየርና ብሩህ ተስፋ እንድንኖር የማይረሳ ታሪክ ሰርተዋል። ባለን ግንኙነትም በጣም ደስተኞች ነን ብለዋል’’ ሲሉ አምባሳደሩ ተናግረዋል።በመጨረሻም አምባሳደሩ የዓለም አቀፉ ማህበረሰብ እስካሁን ለሶማሊያ ላደረገው ድጋፍ  ከልብ አመስግነው ድጋፋቸውንም አጠናክረው እንዲቀጥሉ ጥሪያቸውን አስተላልፈዋል።